**Kollárik Gyula, községi jegyző**— „Egy község emelkedése Nagy- Kovácsiban bebizonyult az az állítás, hogy jó pap-, jó tanító- meg jó jegyzővel csudákat lehet művelni. Hát ha e háromhoz még hozzá számítjuk az esetleg a községben levő egyéb hivatalnokokat, gazdatiszteket stb., kik, bár a község beléletébe nem gyakorolnak közvetlen befolyást, támogatásuk által a fönn emlitett három factornak sokat segíthetnek. Hogy Nagy- Kovácsiban e jó viszony megvolt és meg is van. bizonyítja az, hogy ez a község mindég minta gyanánt tündökölt, de erkölcsi haladásában mégis csak a közel múltban tapasztalunk észrevehetőbb előmenetelt, a mi bizonyára a hivatott tényezők összes működésére vall. Ily nemét a haladásnak jelzi a most alakult egy társaskör, mely már működése hajnalán szép sikerű táncz- vigalommal, zongora- és hegedű konczerttel nyújt élvezetet müvelt tagjainak, melyre azonban Nagy-Kovácsiban igen fontos közművelődési és nemzetiségi missio is vár. Mi, kik éber figyelemmel kisérjük a vidék eseményeit örömmel üdvözöljük az ottani társadalmi élet vezér- férfiait, nevezetesen id. Angeli Márton plébánost, Takács urad. ispánt, Kollárik Gyula községi jegyzőt, Reitter Mihály tanítót, az egész tanítói testülettel, mind a kik mindannyian bebizonyították. hogy hivatásuk magaslatán állva, szivükön viselik a község sorsát, s kívánjuk, hogy munkálkodásukat fényes siker koronázza.” – írta a Buda és vidéke lapja 1895. márczius 3-i számában.

Kollárik Gyula (született 1842-ben) volt községi jegyző, megye bizottsági tag, a pilisi járás egyik anyakönyvezetője volt élete során. 54 éves korában 1895. december 26-án halt meg. Sírfelirata szorgalmáról bizonyíték: „Munka, küzdelem volt életed, örök béke legyen pihenésed.” A fenti újság cikk szerint a község felemelkedése, fejlődése érdekében nem csupán szűk szakmai területén, hanem a közművelődés területén is munkálkodott. B. Szatmári Lajos helytörténész feltáró munkája során valószínűsítette, hogy jegyzősége utolsó éveiben rendelkeztek Nagykovácsi első kisdedóvójának megnyitásáról. Greszl Ferenc munkái szerint Kollárik Gyula az első megye által kinevezett jegyző, ő volt Nagykovácsi első jegyzője, aki a hivatali ügyeket, a dokumentációkat már a törvényi rendelkezések szerint magyar nyelven vitte.

**Moussong Gusztáv** 1938-ig volt a község iskolájának tanítója és igazgatója, nyugdíjazásáig.

(Moussong Gusztáv 1877-1953-ig élt, felesége Mousson Gusztávné, szül. Csery Ilona 1869-19??) nyugszik még a nevezett helyen.

Moussong Gusztáv 1903-ban lett a község iskolájának igazgatója, ekkor lépett át állami szolgálatba. Az I. világháború alatt és utáni, húszas-harmincas évek, a két világháború közötti időszak elemi iskoláztatásáért volt felelős a településen. Munkálkodása során sokat tett a nagykovácsi tanítók, tanárok lakhatási gondjainak enyhítésért, így a szakemberek biztosításáért. Eredményes erőfeszítéseket tett a háborús időszak ellenére az iskola-oktatás fennmaradásáért, bővítésért.

**dr. Prochnow Ferencz** a fekete gránit obeliszk felirata szerint egykori községi orvos volt. 1825-1885 között élt. Összesen hatvan évet élt, hogy ebből hány szolgálati évet töltött Nagykovácsiban, az ez idáig feltáratlan. A tény, hogy a sírkőre ez a felirat felkerült, igazít el bennünket, abban, hogy az 1880-as évek közepén már működött orvos a község szolgálatában.

Felesége, született Melly Terézia 1899-ben halt meg. Az évszámokból következtethetően gyermekük **Dr. Prochnow József**, egyetemi magán tanár, főorvos nyugszik még itt, és talán az ő korán elhunyt fia, Sándor, aki mindösszesen 23 évet élt és okleveles gépészmérnökként tünteti fel a felirat.

„Prochnow József (Vörösvár, 1857. júl. 7. —Bp., 1922. jan. 12.): sebész. 1881-ben avatták orvosdoktorrá. 1881-től 1892-ig a budapesti I. sz. sebészeti klinikán működött. 1894-ben egyetemi magántanár. 1892—95-ben a budapesti Kerületi Betegsegélyző Pénztár főorvosa, 1896-tól haláláig a budapesti Fővárosi Közkórházakban osztályvezető sebész főorvosként működött. Tudományos működését számos közlemény képviseli. Útmutató a hadisebészetben című könyve az egyik első magyar nyelvű hadi sebészeti összefoglaló munka. A Magyar Orvosok és Természetvizsgálók Vándorgyűlése c. társulat főtitkára (1892 — 1906), a budapesti Közkórház Szamaritánus Egyesület főtitkára, alelnöke, a Budapesti Orvosi Kör elnöke, a Gyógyászat és a Honvédorvos c. orvosi lapok munkatársa, ill. szerkesztője volt.„-foglalja össze életművét a Magyar Életrajzi Lexikon. (2. kötet, Budapest, 1982.)

„..A kor kiemelkedő sebésze, Prochnow megérdemli, hogy neve említésekor elidőzzünk. Egész pályáján nagy figyelmet szentelt a háborús lőtt sebek gyógyításának, érdemes és páratlan munkája, hogy közreadta az első magyar nyelven írott hadisebészeti tankönyvet, amelynek nem sokkal később, az I. világháború idején oly nagy hasznát látták a harctereken. A helyi érzéstelenítés gyakorlatában Prochnow ugyancsak hírnevet szerzett, és bevezette az egyszázalékos szublimátos műtői mosakodás rendszerét. Oly nagy hírű sebész volt, hogy az ország minden tájáról jöttek betegek a Margit Kórházba.” – írta róla a Budapest folyóirat 1986-os 6. száma Pintér Endre: Egy kórház krónikája című cikkében.

Mindhárom sírkő olyan jeles személyt, személyek végső nyughelyét borítja, akik Nagykovácsi és a magyar kultúrtörténet említésre méltó alakja.

Sírjuk megőrzése, emlékük ápolása, életművük részletes feltárása közös felelősségünk és ügyünk kell legyen.